AS A-Selver annab täna Tallinna Lastehaiglale üle heategevuskampaaniaga 'Koos on kergem' kogutud 135 000 krooni.
Annetus kromosoomide automaatanalüsaatori ostmiseks. Tallinna Lastehaigla Toetusfondi juhataja Inna Krameri sõnul on tänu Selveri ettevõtmisele tänaseks neljandik kromosoomide automaatanalüsaatori soetamiseks vaja minevast rahast koos. 'Selveri poolt kogutud summa annab meile olulise lähtealuse 500 000 kroonise aparaadi ostmisel. Loodame ülejäänud summa kokku saada selle aasta jooksul läbi erinevate heategevusürituste,' rääkis Inna Kramer.
'Juba teist aastat toimunud kampaaniat võib pidada väga õnnestunuks, kuna kogusime sel aastal poole lühema ajaga suurema summa kui eelmisel aastal,' rääkis AS A-Selveri juhataja Ain Taube. 'See näitab inimeste poolset huvi sellistes ettevõtmistes osalemiseks. Täname kõiki, kes olid valmis abivajajaid aitama ja osalesid selle läbiviimisel.'
'Koos on kergem' kampaania toimus 5.-18. veebruarini, mille vältel annetas Selver igalt oma kliendi ostult 10 senti Tallinna Lastehaiglale. Lisaks olid kasutusel annetuskarbid, heategevusnumbrid ja esmakordselt olid väljas ka annetuskupongid, mille esitamisel kassasse lisas teenindaja kupongi väärtuses oleva summa Tallinna Lastehaigla toetuseks.